Το **Πρώτο Θέμα** είναι κυριακάτικη εφημερίδα η οποία εκδόθηκε πρώτη φορά στις 27 Φεβρουαρίου 2005 από τους δημοσιογράφους Θέμο Αναστασιάδη, Μάκη Τριανταφυλλόπουλο και Τάσο Καραμήτσο. Το 2008 ο Μάκης Τριανταφυλλόπουλος, μετά από διαφωνία με τον Θέμο Αναστασιάδη για την υπόθεση της απόπειρας αυτοκτονίας του Χρήστου Ζαχόπουλου, αποχώρησε και η εφημερίδα εκδιδόταν από τον Θέμο Αναστασιάδη μέχρι τον θάνατό του στις 22 Ιανουαρίου 2019. Παραμένει μέχρι και σήμερα η κυριακάτικη εφημερίδα με την μεγαλύτερη κυκλοφορία. Τον Ιανουάριο του 2008 δημιουργήθηκε ο ιστότοπος protothema.gr ως μια καθημερινή ηλεκτρονική εφημερίδα.

Χρηματοδότηση
-------------

Στις 28 Ιανουαρίου 2011, σύμφωνα με δημοσίευμα της εφημερίδας Πρώτο Θέμα, ο Αναστάσιος Πάλλης απέκτησε το 40% των μετοχών της εφημερίδας εκπροσωπώντας την εταιρία «PT MEDIA CORP», η οποία είναι υπεράκτια εταιρεία και ο ιδιοκτήτης δεν είναι γνωστός. Ο Αναστάσιος Πάλλης κρίθηκε προφυλακιστέος τον Δεκέμβριο του 2013 καθώς εκκρεμούσαν δύο εντάλματα σύλληψης για εμπλοκή του στην υπόθεση του Βίκτορα Ρέστη με τον οποίο ήταν συνεργάτης αλλά και για την υπόθεση αρπαγής του Έντουαρντ Πρινγκλ Στέισι στο «Ελευθέριος Βενιζέλος». Η αύξηση του κεφαλαίου έγινε σύμφωνα με το δημοσίευμα με σκοπό «την ενίσχυση και διεύρυνση των δραστηριοτήτων της εφημερίδας, ενώ έτσι συνεχίζει να διατηρείται η απόλυτη δημοσιογραφική ανεξαρτησία». Το υπόλοιπο 60% των μετοχών παρέμειναν στον Θέμο Αναστασιάδη και τον Τάσο Καραμήτσο. Τον Ιούνιο του 2013, αναρτήθηκε στη Διαύγεια ότι η εφημερίδα πλήρωσε 156.750€ για την προμήθεια του μυθιστορήματος *Πάπισσα Ιωάννα* για τον ΟΕΔΒ.

Υπόθεση Ζαχόπουλου
------------------

Την περίοδο που ξέσπασε το σκάνδαλο με την απόπειρα αυτοκτονίας του Ζαχόπουλου το Πρώτο Θέμα είχε δημοσιεύσει ερωτικού περιεχομένου φωτογραφίες με τον Ζαχόπουλο και την Εύη Τσέκου. Στις 14 Ιανουαρίου 2008, μετά από την κριτική που δέχτηκε η εφημερίδα για την υπόθεση της απόπειρας αυτοκτονίας του Χρήστου Ζαχόπουλου, ο Μάκης Τριανταφυλλόπουλος διαχώρισε δημόσια τη θέση του από τη στάση που τήρησε η εφημερίδα. Την ίδια ημέρα, με απόφαση που ελήφθη ομόφωνα από τη γενική συνέλευση δημοσιογράφων και εργαζομένων, ο Τριανταφυλλόπουλος τέθηκε «εκτός της οικογένειας της εφημερίδας "Πρώτο Θέμα"». Τον Οκτώβριο του 2009 ο Θέμος Αναστασιάδης καταδικάστηκε σε 19 μήνες φυλάκιση με αναστολή, για δημοσίευση φωτογραφιών στην εφημερίδα «Πρώτο Θέμα» που παρουσίαζαν τον Χρήστο Ζαχόπουλο σε προσωπικές στιγμές. Στη συνέχεια τον Απρίλιο του 2013 έγινε έφεση και το Τριμελές Εφετείο αποφάσισε ομόφωνα την αθώωση του Θέμου Αναστασιάδη για παραβίαση προσωπικών δεδομένων και οι υπόλοιποι εμπλεκόμενοι της υπόθεσης αθωώθηκαν.

Κριτική για την εφημερίδα
-------------------------

Κατά καιρούς η εφημερίδα έχει επικριθεί για μη αντικειμενικά ή ακόμα και κατασκευασμένα δημοσιεύματα και για την τοποθέτησή της σε πολιτικά ζητήματα, ακόμη και για "σκονάκια" από το μέγαρο Μαξίμου.

Ειδικότερα, η εφημερίδα δέχτηκε αρνητική κριτική που της καταλογίζει ότι έπαιξε ρόλο στην άνοδο της νεοναζιστικής οργάνωσης Χρυσή Αυγή με στημένα ρεπορτάζ αλλά και προωθώντας της Χρυσή Αυγή ως μόδα (life-style). Συγκεκριμένα στις 1 Απριλίου 2012 δημοσιεύτηκε άρθρο με τίτλο «Πέτα τη γιαγιά... στη Χρυσή Αυγή» όπου παρουσιάζονται μέλη της Χρυσής Αυγής να βοηθάνε ηλικιωμένες γυναίκες ώστε να κάνουν αναλήψεις από μηχανήματα αυτόματης ανάληψης τραπεζών. Το ρεπορτάζ χαρακτηρίστηκε στημένο και φωτογραφίες απεικόνιζαν τη μητέρα του χρυσαυγίτη τοπάρχη Αλέξανδρου Πλωμαρίτη (η οποία είναι η Ερωφίλη Πλωμαρίτη) και υποψήφιου στις βουλευτικές εκλογές. Στην συνέχεια στις 5 Ιουλίου 2012 νέο ρεπορτάζ με τίτλο «Άρχισε περιπολίες με τρεις εταιρίες σεκιούριτι η Χρυσή Αυγή» παρουσίαζε τάγματα εφόδου της Χρυσής Αυγής ως ομάδες περιφρούρησης και ασφάλειας των πολιτών. Στις 29/7/2012 σε πρωτοσέλιδο υπήρχε το άρθρο-ρεπορτάζ με τίτλο «Το κάμπινγκ της Χρυσής Αυγής» το οποίο διαφήμιζε την παραστρατιωτική λειτουργία των μελών της Χρυσής Αυγής ως κάμπινγκ εκγύμνασης του σώματος και του πνεύματος.

Ακόμη επικρίθηκε, γιατί προχώρησε στη δημοσίευση της φωτογραφίας του Παύλου Φύσσα λίγο πριν πεθάνει αμέσως μετά τη δολοφονική επίθεση του χρυσαυγίτη Γιώργου Ρουπακιά. Η ΕΣΗΕΑ αποδοκίμασε τη δημοσίευση της φωτογραφίας με ανακοίνωσή της όπου αναφέρεται ότι «[η] δημοσίευση αυτή όχι μόνο δεν εξυπηρετεί τις ανάγκες της ενημέρωσης, αλλά, αντιθέτως, προσβάλλει κατάφωρα τους κανόνες δεοντολογίας του επαγγέλματος και τις πανανθρώπινες αξίες».

Επίσης, στις 29 Οκτωβρίου 2020 επικρίθηκε για ένα δημοσίευμα σχετικά με τα μέτρα για τον κορονοϊό που επρόκειτο να ανακοινωθούν την επομένη (τελικά ανακοινώθηκαν δύο μέρες μετά, ακολουθούμενα από γενικό απαγορευτικό μια εβδομάδα αργότερα), από κοινού με την ιστοσελίδα Liberal, καθώς στο τέλος το δημοσίευμα περιείχε την φράση "Πέραν των προφανών ειδήσεων δίνουμε μεγάλη έμφαση στην στήριξη του Τσιόδρα έναντι των επιθέσεων από τον Τσίπρα. Δίνουμε ξεχωριστή έμφαση σε αυτό διότι την ώρα της μεγάλης συστράτευσής στην Ελλάδα και στην Ευρώπη το γεγονός ότι επιλέγουν να στοχοποιούν τους επιστήμονες και ο Τσίπρας στοχοποιεί τον Τσιόδρα είναι απαράδεκτο", η οποία φέρεται να προέρχεται από οδηγίες του μεγάρου Μαξίμου προς τα μέσα ενημέρωσης. Η εξέλιξη αυτή επικρίθηκε και από τον πρόεδρο του ΣΥΡΙΖΑ Αλέξη Τσίπρα, περιγράφοντας την κατάσταση ως "κατάντια των μέσων ενημέρωσης".

Το Πρώτο Θέμα έχει αξιολογηθεί ως "δεξιά εφημερίδα" και "ανάμεικτης αξιοπιστίας" λόγω "φτωχής τεκμηρίωσης, έλλειψη διαφάνειας με την ιδιοκτησία και πολυάριθμους αποτυχημένους έλεγχους στοιχείων", από το Media Bias/Fact Check. Η ίδια πηγή αναφέρει ότι χρησιμοποιεί "μέτρια συναισθηματικούς τίτλους", δημοσιεύει άρθρα που είναι "συνήθως τεκμηριωμένα από μεγάλα εισαγωγικά και αναδημοσιεύουν ιστορίες από το Bloomberg". Παράλληλα είχε δημοσιεύσει κατά καιρούς και άρθρα "αρνητικά προς την μετανάστευση". Τέλος, η εν λόγω πηγή αναφέρει πως "Σύμφωνα με μια έκθεση αξιολόγησης του europa.eu περιγράφουν το Πρώτο Θέμα ως «γνωστό για τον λαϊκιστικό προσανατολισμό και την προσέγγιση της ρητορικής μίσους κυρίως σε ειδήσεις και θέματα σχετικά με τη μετανάστευση και τους μετανάστες»." Υπάρχουν και ουκ ολίγα άρθρα που χαρακτηρίστηκαν ως "ψευδή" από εφημερίδες ελέγχου πληροφοριών.

Παραπομπές
----------

1. ↑  «Τα 5 φι της δημοσιογραφίας». Ιός της Ελευθεροτυπίας. 2008-01-20.. Ανακτήθηκε στις 2013-09-23.
2. 1 2  Εκτός της εφημερίδας «Πρώτο Θέμα» ο Μάκης Τριανταφυλλόπουλος
3. ↑  Οι κυκλοφορίες των κυριακάτικων εφημερίδων newpost.gr, 12 Αυγούστου 2013
4. 1 2 3 4  «Αθώοι όλοι, επειδή «το DVD δεν είναι αρχείο με την έννοια του νόμου»!». Ελευθεροτυπία. 2013-04-30.. Ανακτήθηκε στις 2013-09-24.
5. ↑  Κώστας Βαξεβάνης (2013-09-25). «Θέμο, εγώ τις βαλίτσες μου τις έχω για ρούχα.». TV Χωρίς Σύνορα.. Ανακτήθηκε στις 2013-09-26.
6. ↑  Γιάννης Σουλιώτης (2013-12-10). «Παραδόθηκε στον Εισαγγελέα ο επιχειρηματίας Αναστάσιος Πάλλης». Καθημερινή Κύπρου.. Ανακτήθηκε στις 2013-12-13.
7. ↑  «Ο λοχίας που έγινε «εκδότης» της εφημερίδας «Πρώτο Θέμα»». Αρχειοθετήθηκε από το πρωτότυπο στις 20 Σεπτεμβρίου 2013. Ανακτήθηκε στις 21 Μαρτίου 2013.
8. ↑  Ο ΟΕΔΒ έφυγε, η διαπλοκή μένει (UPD) The Press Project
9. ↑  Οι αναπάντητες ερωτήσεις για τα βιβλία του ΟΕΔΒ The Press Project
10. ↑  «Ποινή φυλάκισης 19 μηνών για τον Θέμο Αναστασιάδη». Ανακτήθηκε στις 11 Δεκεμβρίου 2011.
11. ↑  Πρώτο Θέμα: πρώτα λέει ψέματα, μετά ζητάει συγγνώμη
12. 1 2  «Έτσι στήθηκε το ρεπορτάζ με τις γριούλες». Εφημερίδα των Συντακτών. 2013-09-23.. Ανακτήθηκε στις 2013-09-23.
13. ↑  Δημήτρης Ψαρράς (2013-04-12). «Τα μέσα ενημέρωσης και η Χρυσή Αυγή.». tvxs.gr.. Ανακτήθηκε στις 2013-09-23.
14. ↑  «Ποιος είναι ο Θέμος που έλεγε τους Εβραίους «γυμνά φούρνου»;». Το Κουτί της Πανδώρας. 2013-09-23.. Ανακτήθηκε στις 2013-09-23.
15. ↑  «Η φυλλάδα του Θέμου Αναστασιάδη». Περιοδικό Unofollow. 2013-09-21.. Ανακτήθηκε στις 2013-09-23.
16. ↑  «Οι υμνητές των ναζί τώρα «πουλάνε» τη δολοφονία του Παύλου Φύσσα». Κουτί της Πανδώρας. 2013-09-21.. Ανακτήθηκε στις 2013-09-23.
17. ↑  «Αποδοκιμασία για τη δημοσίευση φωτογραφίας του Φύσσα την ώρα που ξεψυχά». in.gr. 2013-09-21.. Ανακτήθηκε στις 2013-09-23.
18. ↑  ««Αρχισυντάκτης» το Μαξίμου σε «Πρώτο Θέμα» και «Liberal»». *Η Εφημερίδα των Συντακτών*. Ανακτήθηκε στις 27 Αυγούστου 2021.
19. ↑  «Αλ. Τσίπρας: «Κατάντια για την ενημέρωση τα "σκονάκια" του Μαξίμου»». *Η Εφημερίδα των Συντακτών*. Ανακτήθηκε στις 27 Αυγούστου 2021.
20. ↑  «To Vima». *Media Bias/Fact Check* (στα Αγγλικά). Ανακτήθηκε στις 7 Ιανουαρίου 2022.
21. ↑  «Fake News: Scientists Did NOT Discover DNA Proving Original Native Americans Were White | Lead Stories». *hoax-alert.leadstories.com* (στα Αγγλικά). Ανακτήθηκε στις 7 Ιανουαρίου 2022.
22. ↑  «Βίντεο του 2011 με συνωστισμό σε σούπερ μάρκετ παρουσιάστηκε ως πρόσφατο». *ELLINIKA HOAXES*. 17 Μαρτίου 2020. Ανακτήθηκε στις 7 Ιανουαρίου 2022.

Εξωτερικοί σύνδεσμοι
--------------------

* Πρώτο Θέμα η ιστοσελίδα της εφημερίδας.